Ágúst Skarphéðinsson hefur verið viðloðandi bílasölu í 24 ár . Ágúst Skarphéðinsson , bílasali í Borgarnesi hefur ákveðið að hætta rekstri Bílasölu Vesturlands , sem síðustu árin hefur verið til húsa við gatnamót Snæfellsnessvegar í Borgarnesi . Hann segist verða með opið að minnsta kosti fram að næstu mánaðamótum og næstkomandi laugardag ætlar hann meðal annars að hafa sýningu á hjólhýsum og skyldum búnaði frá Víkurverki auk bíla frá Bílabúð Benna . Aðspurður um ástæðu þess að hann hætti sölu bíla segir Gústi að nokkur atriði hafi valdið þessari ákvörðun hans . “ Það skipti sköpum að ég missti umboðið fyrir Heklu á síðasta ári enda munaði verulega um það í mínum rekstri . Ég neita því ekki að ég var og er óhress með viðskilnað ráðamanna þar . Hinsvegar var ég mjög ánægður með viðskiptin við Ingvar Helgason á sínum tíma og nú síðast hef ég verið með söluumboð fyrir Suzuki og Bílabúð Benna og hafa þeir aðilar reynst mér vel . Svo er hitt atriðið að maður yngist ekki og ég hef verið með bílasölu í 24 ár í sumar . Þetta er orðið ágætt , maður er tekinn að lýjast . Ég var samt svo heppinn að ná að selja húsnæðið hér og auðveldar það mér mjög að taka þessa ákvörðun núna , ” segir Ágúst . Hann segist eiga nafn og rekstur Bílasölu Vesturlands og er hann til viðræðna um sölu á því ef áhugasamir aðilar vilja nýta sér rótgróið nafn fyrirtækisins . Þá geta viðkomandi einnig fengið leigt bílasöluhúsið , en núverandi eigendur eru tilbúnir að skoða áframhaldandi leigu en þar er skoðunarstöð Frumherja einnig til húsa . Ágúst segist ekki kvíða verkefnaskorti þó hann hætti bílasölu , en hann er þegar farinn að keyra fyrir Sæmund Sigmundsson og ætlar að snúa sér alfarið að því innan skamms . “ Ég vil bara nota tækifærið og þakka viðskiptavinum mínum fyrir samskiptin í gegnum tíðina . Þetta hefur verið ánægjulegt og maður hefur kynnst mörgu góðu fólki , ” segir Ágúst Skarphéðinsson að lokum .